Skessuhorn greindi frá því á sínum tíma þegar hin rótgróna verslun Axels Sveinbjörnssonar við Suðurgötu á Akranesi var rifin og rekstri hennar hætt . Hluta af innbúi verslunarinnar var þó bjargað frá glötun og komið fyrir á Byggðasafninu að Görðum . Meðfylgjandi mynd sýnir horn Axelsbúðar á safninu . Þar má m.a. sjá upprunalegu útidyrnar , Cokekælinn góða , vigt og innréttingar og sýnishorn af vöruvalinu eins og Skagamenn þekktu það svo vel . Á byggðasafninu má sjá ýmis fleiri “ horn ” þar sem atvinnusögunni er gerð skil á skemmtilegan hátt og er full ástæða til að hvetja fólk til að heimsækja safnið og gefa sér góðan tíma til skoðunar , því það er sannarlega þess virði . Einnig er ástæða til að hvetja eldra fólk til heimsókna á safnið og taka þá ungu kynslóðina með í för og miðla til hennar fróðleik úr lífi og starfi landsmanna á liðnum áratugum .